Ngɛ gbiɛ be mi ngɛ jeha 30 ɔ mi ɔ, Yesu ya Yerusalɛm. Nihi fuu ba ma a mi konɛ a ba ye He Tsɔmi gbijlɔ ɔ. A kɛ lohwehi sã afɔle ngɛ sɔlemi we ɔ kɛ ye gbijlɔ ɔ. Ni komɛ ngɔɔ lohwehi kɛ baa, se ni komɛ hu ba heɔ lohwe ɔmɛ ngɛ Yerusalɛm.
Benɛ Yesu ya sɔlemi we ɔ, e na kaa nihi ngɛ lohwehi juae ngɛ lejɛ ɔ, nɛ a ngɛ sika náe ngɛ Yehowa we ɔ! Mɛni Yesu pee ngɛ he? E lo kpa nɛ e kɛ fiee jijɔ ɔmɛ kɛ na amɛ kɛ je sɔlemi we ɔ. E plɛ sika tsakeli ɔmɛ a we okplɔɔ ɔmɛ ngɔ bu si, nɛ e plɛ a sika amɛ kɛ pue si. Yesu de nihi nɛ a ngɛ lahuɛ ɔmɛ juae ɔ ke: 'Nyɛɛ ngɔ ní nɛ ɔmɛ kɛ je hiɛ ɔ kɛ ho! Nyɛ ko ngɔ ye Tsɛ ɔ we ɔ kɛ pee jua yemi he!'
Nihi nɛ a ngɛ sɔlemi we ɔ nya kpɛ a he ngɛ nɔ́ nɛ Yesu pee ɔ he je. E kaseli ɔmɛ kai gbami ko nɛ kɔɔ Mesia a he ɔ. Gbami ɔ ke: 'Ye hɛ maa dɔ wawɛɛ ngɛ Yehowa we ɔ he.'
Pee se ngɛ jeha 33 ɔ mi ɔ, Yesu ya tsu sɔlemi we ɔ he ekohu. E ha we nɛ nɔ ko nɛ wo e Tsɛ we ɔ he mu.
'Nyɛ be nyɛe ma sɔmɔ Mawu kɛ Sika tsuo.'—Luka 16:13